Publication: Magyar Közlöny
Issue: MK-1998-16 (Year: 1998, Number: 16)
Era: 1990-2004
Section: a 40/1998. (III. 6.) Korm. rendelethez
Paragraph Index: 36

15. Az ügyintéző kijelölése 15.1. A vezető elrendelheti az irat bemutatás előtti iktatását és ezt a jogkörét — a szervezeti és működési szabályzatban szabályozott módon — átruházhatja az iratkezelést ellátó szervezeti egység egyes munkatársaira. 15.2. Az iratkezelő az érkezett iratot az ügyintéző kijelölése (szignálás) végett köteles az illetékes szervezeti egység vezetőjének vagy a vezető megbízottjának — iratonként (ha szükséges) újonnan nyitott és kitöltött előadói ívbe helyezve — bemutatni. 15.3. Elektronikus iratforgalom esetén, ha az irat nem iktatóhelyhez (pl. előadóhoz) érkezett, iktatásra az iktatásra illetékes iratkezelőhöz kell irányítani. Az iratkezelő, ha az érkezett irat előzményéből az ügyintéző nem azonosítható, az elektronikus iratot is köteles az illetékes vezetőnek szignálásra bemutatni. 15.4. Azt az iratot, amelynek iktatott előzménye van, vagy ha az ügy, ügycsoport feldolgozására illetékes szervezeti egység már korábban ki volt jelölve, közvetlenül a szervezeti egységhez kell továbbítani. 15.5. Az irat szignálására jogosult: — kijelöli az ügyintézőt (hivatali egységet vagy részleget, illetve személyt), — közli az elintézéssel kapcsolatos esetleges külön utasításait (határidő, sürgősségi fok stb.). Ezeket a szignálás idejének megjelölésével feljegyzi az előadói ívre, és aláírja.

Source: https://magyarkozlony.hu/hivatalos-lapok/c08d6593857d515ec3029e59ef09775cb7f92406/dokumentumok/33150d5f5a86bd26068a8a1a4b1dd03cab5243d1/letoltes